《太行道》
宋代·岳珂

太行羊肠坂九折，云黑风乾尺深雪。
堇泥道滑木叶寒，辘辘车声行复歇。
华山有马久脱辕，归来牧野经几年。
一从仓箱事居积，聊以知道烦长鞭。
前车已覆覆道左，天井关头夜明火。
后车趣驾开井陉，唱筹仍复催连营。
关山青草春二月，单轨一冬曾结辙。
鬃颓毛落双膊高，引领皮穿眼流血。
去年搏手双弮空，今年三月甬道同。
可怜驽力不敢惜，辕下亦觉盐车能。
君恩天大示弗服，桃野已甘偕觳觫。
感恩伏枥饱秣刍，犹为太行忧后车。

作者简介：岳珂(公元1183～公元1243) ，南宋文学家。字肃之，号亦斋，晚号倦翁。相州汤阴（今属河南）人。寓居嘉兴（今属浙江）。岳飞之孙，岳霖之子。宋宁宗时，以奉议郎权发遣嘉兴军府兼管内劝农事，有惠政。自此家居嘉兴，住宅在金佗坊。嘉泰末为承务郎监镇江府户部大军仓，历光禄丞、司农寺主簿、军器监丞、司农寺丞。嘉定十年（公元1217），出知嘉兴。十二年，为承议郎、江南东路转运判官。十四年，除军器监、淮东总领。宝庆三年（公元1227），为户部侍郎、淮东总领兼制置使。